
POTU YELACEN. 

Kosomo sagoy benovipis potu yeiacen, e vataloy spetiko futuri. 
Atna ye tio nemogos ad binon spelik do futur menefa lo jenots in vol 
lolik. Fots lefilons in kontinans valik pla ut suludapova. Miibalionats 
modik nimas ya eparidikons un yel: 2019. Miibalionats zuik oparidons 
un yel: 2020, bi lefils laidulons. Zuo mels e seans aiplu pamiotons 
dub mekavastofa-moukots. Mogos, das katastrof levemik otadon. 

Katastrof sunokomol labon kodi te bali: MENS. 



Kisi nog daloy spelon? Sapikis reiganis-li bolitik, konomik, relik? 
Meugavotikami-li supik po menef? Dinads at fumo no ovotikons. 


Kludo katastrof ojenon, no adelo ud odelo, ab piano unu degyels 
okomol. Spelobsos, das nog okanobs lifon koveniko in topads plito- 
fik obas du yels modik. Un paset katastrofs taledi lolik tefols avedu- 
kons levolfis nulik a gudikis. Kludo too no perobsos speli, igo ven 
atos odulon lunupo! , f\ i 

Valikosi gudikun un yel nulik vipom: —\ 

Lak milagofik. 

Fa ,Frank Roger’, tiadu ,The Lake that Worked Miracles’; tradutod fa ,H. Philipps’. 

„Vabam bo olemufukon obis”, hiel Brendan Roncada asagom lu man nai ok, du 
veigom avakulon ed akniron asa naf in melatep. 

..Dakipolos gudiko oki”, man agespikom. „Ovedos nog badikum.” 

„Sevol-li kluo suti at?” 

„Ya pluna buo adunob tavi at”, man aplanom. „No nejeron, klu spelob, das atna 
ogetob bosi toku mon oba tobido pejafidol. Reto, nem oba binon .George’.” 

„Fredob ad seivon oli, o .George’. Nem obik binon .Brendan’.” Alutenukoms ode 
namis, e hiel Brendan afovom: 

..Sagolos obe kluo - o .George’ -, kikodo ufo komol-li isio ai donu?” 

Hiel George no sunado agespikom. Aplodiologom se fenat, ed el Brendan 
asokom logedi oma. Avabons da belalanod klifagik labu tots natadik e klifafoms 
panabajonik. Stad suta abinon vemo badik. Bo sut nesuvo pagebon e ne plu 
anatukon. Veigom onsik ba abinon vab balik, kel nog abevegon sfalakuli 
emaibrekol e hogafuliki suta. 

..Spelob, das seimna ga nog ologob milagi”, hiel George fino asagom. „Oge- 
komob so suvo, asa ozesudos. Ed olo, kis ekoedon-li komon isio oli?” 

Hiel Brendan asmilulom. ..Asevadikob do konad, keli konoy do kased e lak, e sunado 
esludob ad bonedon tavi at. Bo mogos, das evalob timi veratik at belifon milagi.” 

„No spelolos atosi tu vemo, o .Brendan’!. Sevob posodis, kels adunons tavi at 
zao deglulna, e neforo alogons utosi, keli ivipons. Alabikom te geidan, kel apokom 
moni obsik.” Abruvom nestumiko, e donu alelogom lanedi bei fenat mufoli. Hiel 
Brendan no afovom, bi ikupom, das el George alecedom dinadi at pefidunoli. 

Modikunans in grup smalik obsik ya abinons baldiliks, e hiel Brendan avata- 
lom, va ek onas adunon tavi at balidnaedo, e posods liomodotik ivedons visitans 
donuik, asa hiel George. Tiko hiel Brendan ageikom lu kom adelik ini zifil: .Shep¬ 
herd's Cross’. Du nibudavegam ireidom in tavigeidian do konad, kel abinon stab 
balik fama zifila. Fagotu milmets zao teldegs de .Shepherd’s Cross’ lak atopon. Len 
jols ota abinon kased, kel bainuniko pibumon un tumyel degtelid. Ma konad kased 
afifilon un tumyel degjolid dub namad leklara, e bumadafailots blagik pinatiikons 
neforo, klu jen nata afagon ad vorukon retis kolatikol, jus nemodikos ona areton. 

Posods anik ye alesagons, das ilogons pubodi bisarik: Omna - ven stipots 
valik pafolons - lak aflakon magodi kaseda no me stad plonabik nuik, ab me grav 
e magif, asa ilogoton, bua leklarastral ifinukon jenotemi glorik ona. Tefu atos - ma 
tavageidian - nunods temunanas de tumyel degzulid latik adabinons. Nunods 
nulikum leigo afumukons atosi medu fotografots e filmotuls. Ots ye parefudons as 
dobukots fa anans, du votans azepons otis asa blofadinis. 

Ven hiel Brendan akonstatom, das tavabur topik jenofo arajanon vabamis lu 
lak, atikom sunado, das abinos cut: steif ad dageton moni de posods balugalik u 
lukrediks, u de torans, kels alabons timi e moni saidikis. Abeigololo tavaburi: 
.Mirage’, intistepom te kodu nulial ed isakom patis modikum. 


Fovot su pad: 7. 

NUD (IV). 

Fa el Nikolaj Gogol' tiadu ,Nos'. Petradutol se Rusanapuk fa el Daniil Morozov. 

Calan it ajinom pafakukon dibaliko fa ditretul ela Kovaljov. Ivipolo ad tro- 
don boso omi po ditret at, alecedom plutiki ad notodon pidi oka me vods anik: 

„Dido vemo keliedob, das mijenot soik ereifon oli. Ba vilol-li sniifon tabaki? 
atos nosukon kapadoli e ladalastadi glifik; atos igo gudon tefu hemoroids." 

Du asagom atosi, calan anilukom tabakiari lu ,Kovaljov', idispladolo donu 
on vemo skiliko tegoti labu potrat voma seimik ko hatil. 

Dunot at nen desin badik asasuenukon eli Kovaljov. 

„No kanob suemon, vio lecedol timi somik potofiki pro cogs", aspikom 
faviko, „va no logol-li, das no labob ebo ati, me kel fagobov ad snufon? Diab 
mosumonos tabaki olik! Nu no kanob logedon oni, sevabo noe tabaki 
naudodik olik sota: ,berezinskij', abi rapedi, igo if elofolov obe oni." 

Isagolo osi, asegolom dibaliko pifavukolo se notedabur gasedik, ed 
aluodikom lu poldacif dilada, [kelan levemo alofom juegi. Lomu om fofacem, 
ij fidacem, pabepladon loliko me juegakouns, kelis ilupoloms bundano ome 
demu flenam tedans. Po tim et jidunan adeukof de poldacif dilada militabutis 
calik; den e harnads krigik ya pudiko palagons po guls, e sonil kilyelik oma ya 
akontagom hati killienik pabedredol; ed om it pos belifots me komips fulols 
krigana ablumukom oki ad dajuiton blesiris lifa pudik] \ 

El ,Kovaljov' anukomom ini dom oma, ven etan atenukom oki, agrunom 
koteno, ed asagom: „Beno! legudiko oslipobos unu dups tel!" E ma dinads at 
imogosov ad buosenon, das lukom camacalana leno ajenon potatimo. [Kanob 
niludon, das igo if ettimo iblinomov ome tiedi mo pauns anik u bosi klofa, tan 
tobo pabenogetedomov-la.j Poldacalan et abinom vemo benomeugik tefu 
lekans valik e febods; ye abuukom bu valikos bankazoti tatik. „At binon din 
legik", so aspikom kosomiko, „nos dabinon gudikum ka din at: no begon ad 
fidon, no flagon spadi modik, spadaninad poka ai saidon pro on, ed if 
leadoyov falon oni, no brekonov!" 

Poldacalan agetedom eli Kovaljov vemo nenladalofiko ed aspikom, das tim 
pos fided no binon potik ad dunon vestigi miduna, das nat it ebiidulon ad 
takadon boso pos fid (camacalan akanom kludon se atos, das poldacif dilada 
no abinom nesevan tefu spikeds sapanas vonadik), das no desleitoy-la nudi de 
men gidofik [e das dabinoms in vol mayors modik ut, hikels igo no laboms 
nikloti in stad gudik e zigliboms po tops valasotik nepuedik], 

Vo notodots kio grobofiks pigebadons! Mutoy kupeton, das ,Kovaljov' 
abinom man vemo skanialik. Akanom pardon valikosi, kelosi aspikoy do om it, 
ab leno asakusadom po jenet ut, kel atefon diniti u tituli. Igo acedom, das in 
dramats teatik sansurans kanoms-la dalon valikosi, kelos tefon lopafiziris, ab 
nek dalonos blamon stafafiziris! 2 

Geted poldacalana so ikofudukon omi, das alemufukom kapi oka ed 
aspikom ko senal diga, adeadolo boso namis oka: „Mutob koefon, das pos 
blamets at so nofiks flanau ol no plu kanob laukon bosi..." ed asegolom. 

Ven ilomiovegom, logs oma sovemo ifenikons, das tobo akanom senon 
onis. Ya ilulitikos. Pos suks nensekik valik at lod ajinon binon lu om glifik u 
vemo gagik. Posa inugolom ini fofacem, aloegom seaton hieli Ivan: 
domadunan okik < ko bak su lesof kuirik pineklinukol, hikel aspukom sui nufed 
ed alnaedo vemo benofatiko akoedom drefon spukoti topi ot bal. Lindif somik 
dunanefa avutukon omi; aflapom omi ta flom me hat, i I a u ko I o vodis: „OI, o 
svin! ai jafol me stupots!" 

El Ivan sunado alopiobunom de plad oka ed ajutedom muvifo ad deukon 
de om manedi. 

Posa mayor inukomom ini cem okik, on stad fenik e glifafulik aleadom falon 
oki ini kovenastul, e pos seifs anik fino asagom: 

„Godo! Godo! Demu midunots kinik pasufukob-li nelabe somik? If nam u 
log defonov la ob, atos ga binonov gudikum; if liIs defonsov la ob, atos 
binonov neplitik, ab ga sufovikum. Guo men nen nud binon bosi mu bisariki, 
keli fikulos ad codon: va binon bod u no bod, va tatatan u no tatatan; te 
kanoy-la sumon e plodiojedon oni da fenat! Pu pedecoponos po krig u po 
telkomip, ud ob it ebinobos kodadan atosa! 3 Too ga emoon vero pro nos, 
nesiamiko, igo no pro kopekalaf pu ball... Ye no! atos no mogon", alaukom, 
imeditolo brefupo. „No binos luveratik, das nud enepubon-la; on mod alik no 
binos luveratik. Atos bo padrimon po slip, u padrimon po halud; ba seimupo 
edrinob poliko pla vat geini, me kel nurobob balibi oba pos jeif. El Ivan: 
fopan < no elusumom flumoti at, e bo nendesino edrinob oni." 

Ad gevon oke nen dots seimik fumi, das no brietom, mayor aknibom oki so 
doliko, das om it avokadom. Dol at lolofiko isuadukon omi, das ajafadom ed 
alifom in jenof. Nevifiko anilikom la lok e primo afaiknibom logis oka, labolo 
tikodi, das nud ba ojonon-la oki po top okik; ab un minut ot agebunom ge, 
sagolo: 

„Kio jemodik logot at binon!" 

Fe atos abinon nesuemovik. Uf imoikonsov knop, spun largentik, glok, u 
bos sumik... Ye per somik-li? Zuo in lod lonikL. Mayor: ,Kovaljov', ivatalolo 
dinadis valik, acedom niludi luveratikuno nilikuni la verat utosi, das kodadan 
atosa ikanon-la binon nek votik, plaamii jiel Podtochina: jimatan stafafizira, 
jikel ivilof, das omatikom ko daut ofik. Fe om it alofom ad bofulon boso ko 
ladul et, ab ayilom fijenoti finik. E ven jimatan stafafizira istetof ome stedalo, 
das vilof matukon dauti oka ko om, pianiko aditom ko plims okik, ispikolo, das 
nog abinom tu yunik, das nog omutomos dunodon pu du yels lul, dat urivom 
baldoti yelas kurato foldegtelas. 

E tefii atos jimatan stafafizira, bo fodu vindit, isludof ad damukon mayori 
ed ivobukof demii atos jimagivanis a jibaldanis seimikis, bi on mod nonik 
imogos ad buocedon, das nud oma pidekoton-la: nek inugolon ini cem oma; el 
Ivan Jakovlevich: jeifan < fumo ijeifom omi nog un vedel, e du vedel lolik, igo 
du dodel lolik nud oma ablebon natik, atosi amemom ed asevom vo gudiko. 
Zuo imutomov senon doli, i nendoto vun no ikanonov natikon so vifiko e 
binon kamik, asvo paalakek. Avatalom desinis: va ositaton ofi fololo fomedis 
codada, u va visiton ito ofi ad saklanedon midunoti ofik. Medits omik 
paropons me lit, kel alunidon da slitods valik yana ed amalon, das in fofacem 
fa el Ivan ya pifilidon kandel. Suno id el Ivan it adajonom oki, apololo oni fo ok 
e litukolo nidiko cemi lolik. Me muf balid ,Kovaljov' asteifulom ad gleipon 
sarvatuli e koedon nelogadon topi, ko nog adelo nud adabinon, dat voiko 
dunan fopik no olulogom nenduniko, ukupolo kupadoti somik la sol oka. 

,lvan' nog no amogolom lu lucem okik, ven vog nesevadik atonon in 
fofacem, sagolo: 

„ls camacalan: ,Kovaljov' < lodom-li?" 

„Nuk6mol6s! Mayor: ,Kovaljov' < binom is", el Kovaljov aspikom, du 
alojutedom spidofiko ed amaifukom yani. 

Anugolom poldacalan ko logot jonik, labu cugabalibs no vemo bloniks e no 
dofiks, labu cugs vemo klopofiks: hiutan, kel po dil primik konota istanom 
finotu pon di ,lsakij'. 

„OI eleadol-li paperon nudi olik?" — „Lesi!" — „Enu petuvon." 

„Kisi esagol-li?" mayor: ,Kovaljov' < avokadom. Fred akoedom peron omi 
fagi ad spikon. Alogetom lu haratapoldan fo om stanol, su lips e cugs klopofiks 
kelana tulitiko anidulon genid dremilik kandelalita. „On mod kinik-li?" 

„Seku fad bisarik: edefanoy oni tio po vegam. Ya aseidon oki ini dilijan ed 
avilon motevon lu ,Riga'. Po on igo dientifad abinon, kel ya bu lunup 
piregistaron calofiko ko nem calana seimik. Binos bisarik, das ob it primo 
epolacedob oni asa soli. Ye labo alenlabob luni, yufu kel sunado efagob ad 
kiipon, das at binon nud. Iba binob miopik, ed if upladolov oli foi ob, tan 
ologobov te utosi, das labol logodi, ab no okupobov nudi, ni balibi, ni pati 
votik. Lumot obik, sevabo mot jimatana obik, i logof nosi." 

El Kovaljov inesufadikom. 

„Kiopo ufo binon-li? Kiopo-li? Onu oronob." 

„No kudolos tefu atos! Ebuocedob, das neodol oni, ed ekeblinob oni. I 
binos bisarik, das doban cifik in jenotem at binom japan: jeifan se sut 
suliovegama, hikel nu stadom in fanabop. Ya sis lunup miniludob omi tefu 
ludrin e tif; ed idelo id adeblinom tifolo de selidopil bal degtelati knopas. Nud 
olik blebon natik, soasa ebinon." 

Po vods at haratapoldan anumufom nami oka ini pok ed asuramenom usao 
nudi in papiirarag pivilupoli. 

„Eko! vo binos on!" el Kovaljov avokadom. „Vo! binos on! Begob ole ad 
drinon adelo ko ob bosi tieda." 

„Atos vemo oplitonov obi, ab leno kanob kompenon, bi mutob detavon 
isao lu leponabop... Jerikam vemik esuikon po viktuals valik... Lomu ob i 
lumot lodof, sevabo mot jimatana obik, i oils; baldikunan pato jinom labon 
futuri gretik tefu karier, bi binom hipulil vemo sagatik, too monameds alseimik 
defons pro dugal..." 

[El Kovaljov veratiko aletuvom vodis at, ed igleipolo su tab bankazoti 
redik 4 , anuseitom oni ini nam galadana, kel, posa ibiegom anna glidolo, 
aplodiogolom da yan. Un minut tio ot ,Kovaljov' ya alielom tonon vogi otana 
in sut, ko ameibom flapolo ta tutem omik lumani fopik bal, kel anu ikoedom 
luvabon vabi oka sui parunaveg.] 

Camacalan pos mogol haratapoldana dii minuts anik ableibom binon in 
stad nefiimik seimik, e tobo pos minuts anik adonugetom fagi ad logon e 
sienon; ini bluv somik ireafom dub fred no pispetol. Asumom spalo nudi pi- 
tuvol me nams bofik kevio pikoboyumols, e nogna kupalo alelogom oni. 

„Eko! On! Sio at binon on!" mayor: ,Kovaljov' < asagom. „Eko! i bulad po 
flan nedetik binon, kel esuikon adelo." Mayor tio asmilom demu fred. 

Ab nos laidulik dabinon in vol, seku kelos fred un minut balidfovol pos balid 
i ya no binon so lifofik; un minut kilid nog plu lasikon, e fino pianiko 
kobioflumon ko stad kosomik lana, soasa su surfat vata sirk seku fal stonila 
edavedol fino nepubon yumolo ad surfat kamik.,Kovaljov' aprimom ad letikon 
ed areafom ad tiket, das sakad no nog pituvedon: fe nud pituvon, ab ga 
omuton palenyumon, u papladon sui top lonik oka. 

„Ed uf mogado no polenkleibonov-li?" 

Po sak somik, keli ilonulom oke it, mayor apaelikom. 

_ Fovot ofovon in gased febula. 

Noets. 

1 Is e fovo vodemadileds vu klams gulofik adefons in ptibots du lifatim ela 
Gogol’. In dabukots nutimik Rusanik po jenets somik vodem penatukon ma 
namapenad fa nolavans a vestigans literatava. 

2 In taadam tefu nems okas, po milit Rusanik ettimik dinit stafafizira (,Stabs'- 
fizira) palecedon lopikum ka ut lopafizira (,Ober'-fizira). Too lopafizir astadom 
lopikumo ka donafizir (,Unter'-fizir). 

3 El Kovaljov dredalom demu karier oka. Ma lonem ettimik, men no adalon 
dageton calis omik seku koapiviod. Plaots lonas tefik (u pu pansion saidik) 
amogons te po jenet viodas seku gebad vafa timu komip. 

4 Efe voladu ruabs deg. 

Fovot de pad: 2. 

„Vo komandob vabami at”, man po dunetatab isagom. „Fe no kanoy garanon, 
das obelifol milagi. Ad logon in vat lokamamagodi kaseda, asa ibinon ettimo, 
buostipots mutons binon nendofiks. E leno kanoy buosagon, kiupo atos ojenon. 
Ab alseimikos ojenon-la, alo oplidol zuamopi. Binos lejonik us lopo, vo mu logofik, 
igo if mog no dabinonov ad logon milagi. Ed if olabol jenofo, tano utos, kelosi 
ologol in vat laka, oreifon oli ini staat demu jon seledik, ed ospireton oli me klanof 
spakik oka.” 

Hiel Brendan ismililom, bi idaseivom atosi asa reklamavodis. Too ibonedom 
vabami at. Voiko no aspetom milagi, ed okotenom, if vabam at ukluladon binon 
belifot nitedik. Igo okanon givon ome tikodi demu konotil, e fino mogukon ome ad 
donufovon lauti oka: dun, keli ya inekalom sis lunup. 

Adulos mo minuts ze luldegs, jus vabom abemastikon milmetis teldeg et, e hiel 
Brendan afredom, das fino akanom sestepon e latemon luti flifik. Asakom oki, lio 
posods baldikum isufalons nekoveni levemik vabama, ab modikunans onas 
ajinons glomon lefeni oksik, ven alogons kasedi. 

Hiel Brendan akonstatom, das utos, keli alogom, vo alejonon. Vabom iblinon 
onis lu logamop superik, de kel akanoy stunidon zuamopi. Bims azuons laki 
valaflaniko. Surfat vata ajonon lokamamagodi nendofik sila blovik, bimis zu lak, e 
bumadafailotis ebo love lak. Nos atupon taki drimik zuamopa, e failots evoradol 
alaukons bosi klanofik e romatik la valodamagad. If top adabinon su tal, ko milags 
kanons-la jenon, bo abinos is. 

Hiel Brendan asumodom fotografotis anik ed asiom kapo. Akanom suemon, 
das ek, kel atikadon brefupilo sufuli at, oprimon-la ad vatalon nosikami kaseda. 
Anans ad magal klienols fasiliko akanons-la fomalon jenotis bisarik e klanofikis. 
Ba somo konad et idavedon-li? 

Geidan aropom tikis oma. „Beno! Binolos is la nibud pos dups kil kuratiko. 
Zilogolsos u zigololsos! E labo! - Ba okanols belifon bosi patik adelo.” 

Grup aseagolon. Anans aseidons okis sui yeb nilu jol laka, balugiko stebedolo, 
das milag ojenon ito. Valans omogolons.Aspikons nelaodiko, asva adredons, das 
vogs laodik okanons tupon ladalodi saludik, e nosukon mogis alik jenotas milagik. 

Luverato modikunans atanas binons mens balugik - hiel Brendan atikom -, 
kels dido kredons konadi et e spelons ad belifon milagi. Ai donu komons isio, moni 
modik pelolo e no kupolo, das pacutons. 

Hiel Brendan asludom ad golon lu kased. Avilom lelogon failotis nilao. Igo 
oninikomov ini bumadafailots, uf atos no tu oriskadonov, ad logon zuamopi de flan 
votik laka. Ogololo nilo ve lakajol, no omutomov golon travaro da fot, no 
opolavegomov, ed ai ologomov zuamopi superik. 

Ya pos minuts zao degluls arivom kasedi. Jenofo stad ona abinon vemo badik. 
Palogolo nilao, nos romatik adabinon po failots blagik. Adunom dalogamagoli bre- 
fik, ed asteifulom ad konstaton diseinis ettimik geba cemas, kelis adugolom. Atos 
abinos-li kvisinop, e cem gretikum et ba fidalecem-li? Ed us etflano bo abinons 
leceks. Tano aseidom oki sui stonamonil: ret vola < ed alezedom tikodis oka. 


Fovot ofovon. 

Vedolsos sapiks medu el Aisopos! 

Se, The /Esop for Children, Rand McNally & Company, Chicago', 1919. 

Tradutod fa,Hermann Philipps'. 

Jips e svin. 

Seimna jipigaledan atuvom svini 
pinik su yebalan, ko jips oka 
ayebidons. Vifiko afanom svini, kel 
mu laodiko aleyalon, sosus galadan 
igleipom oni. Demu leyal laodik at 
akanoy cedon, das svin paviodon-la 
krualiko. Ye to leyal e mufed ona ad 
skeapon, galedan atovom ed ape- 
dom oni disi brad oka, ed avegikom 
lu pugan la maketaplad. 

Jips su balat astunons ed ayofons 
okis do kondot svina, ed asokons 
galedani e fledi oma lu leyan balata. 

„Kikodo leyalol-li somo?" bal jipas 
asakon. „Galedan suvo fanom e 
mopolom bali obas. Ab jamobsov, if 
jovobsov so vemo, asa ol. " 

„Klulos, das bo kanol sagon atosi", 
svin agespikom ko yal e mufed 
mapetik. „Ven fanom oli, te vipom 
laini olik. Tefu ob ye vipom hami 
oba! Yi-i-i! yi-i-i! yi-i-i-i-i-i-i! " 

Fasilos ad binon kuradik, ven riskad no dabinon. 


The Sheep and the Pig 

One day a shepherd discovered a fat Pig in the meadow where his Sheep were 
pastured. He very quickly captured the porker, which squealed at the top of its 
voice the moment the Shepherd laid his hands on it. You would have thought, to 
hear the loud squealing, that the Pig was being cruelly hurt. But in spite of its 
squeals and struggles to escape, the Shepherd tucked his prize under his arm and 
started off to the butcher's in the market place. 

The Sheep in the pasture were much astonished and amused at the Pig's 
behavior, and followed the Shepherd and his charge to the pasture gate. 

"What makes you squeal like that?" asked one of the Sheep. "The Shepherd 
often catches and carries off one of us. But we should feel very much ashamed to 
make such a terrible fuss about it like you do. " 

"That is all very well, " replied the Pig, with a squeal and a frantic kick. "When 
he catches you he is only after your wool. But he wants my bacon! gree-ee-ee! " 

It is easy to be brave when there is no danger. 








